Diari Oficial de la Generalitat Valenciana


Sumari del DOGV 7906, del 28-10-2016 (2016/8473)

RESOLUCIÓ de 25 d'octubre de 2016, del director general de Relacions amb les Corts, per la qual es disposa la publicació de la pròrroga de l'acord marc de cooperació entre l'Agència Valenciana de Salut de la Conselleria de Sanitat i l'Institut d'Investigació Sanitària La Fe, Fundació per a la Investigació de l'Hospital Universitari i Politècnic La Fe de la Comunitat Valenciana, de 21 de setembre de 2012, per a regular les condicions de col·laboració entre el Departament de Salut València - La Fe i l'Institut d'Investigació Sanitària La Fe.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7906

Data del DOGV
:   28-10-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/8473


Data del document
:   25-10-2016

Organisme emissor
:   Presidència de la Generalitat

Tipus de document
:   Resolució

Anàlisi jurídica

RESOLUCIÓ de 25 d'octubre de 2016, del director general de Relacions amb les Corts, per la qual es disposa la publicació de la pròrroga de l'acord marc de cooperació entre l'Agència Valenciana de Salut de la Conselleria de Sanitat i l'Institut d'Investigació Sanitària La Fe, Fundació per a la Investigació de l'Hospital Universitari i Politècnic La Fe de la Comunitat Valenciana, de 21 de setembre de 2012, per a regular les condicions de col·laboració entre el Departament de Salut València - La Fe i l'Institut d'Investigació Sanitària La Fe. [2016/8473]  
  
  
La Conselleria de Sanitat Universal i Salut Pública i l'Institut d'Investigació Sanitària La Fe, Fundació per a la Investigació de l'Hospital Universitari i Politècnic La Fe de la Comunitat Valenciana, han subscrit, prèvia tramitació reglamentària, el dia 28 de setembre de 2016, la pròrroga de l'acord marc de cooperació, de 21 de setembre de 2012, per a regular les condicions de col·laboració entre el Departament de Salut Valencia-La Fe i l'Institut d'Investigació Sanitària La Fe.  
  
En compliment del que establix l'article 20 del Decret 176/2014, de 10 d'octubre, del Consell, procedix la publicació en el Diari Oficial de la Generalitat Valenciana de la pròrroga esmentada, que ha quedat inscrita en el Registre de Convenis de la Generalitat amb el número 761/2016 i que figura com a annex d'aquesta resolució.  
  
València, 25 d'octubre de 2016.- El director general de Relacions amb les Corts: Antonio Torres Salvador.  
  
  
PRÒRROGA DE L'ACORD MARC DE COOPERACIÓ ENTRE L'AGÈNCIA VALENCIANA DE SALUT DE LA CONSELLERIA DE SANITAT I L'INSTITUT D'INVESTIGACIÓ SANITÀRIA LA FE, FUNDACIÓ PER A LA INVESTIGACIÓ DE L'HOSPITAL UNIVERSITARI I POLITÈCNIC LA FE DE LA COMUNITAT VALENCIANA, DE 21 DE SETEMBRE DE 2012, PER A REGULAR LES CONDICIONS DE COL·LABORACIÓ ENTRE EL DEPARTAMENT DE SALUT VALÈNCIA - LA FE I L'INSTITUT D'INVESTIGACIÓ SANITÀRIA LA FE.  
  
València, 28 de setembre de 2016  
  
REUNITS  
  
D'una part, Carmen Montón Giménez, consellera de Sanitat Universal i Salut Pública, en representació de la Generalitat, nomenada mitjançant Decret 8/2015, de 29 de juny, del president de la Generalitat (DOCV 7560, de 30 de juny de 2015, pel qual nomena vicepresidenta, consellers, secretària i portaveu del Consell), d'acord amb el que disposa l'article 6.3 del Decret 176/2014, de 10 d'octubre, del Consell, pel qual es regula els convenis que subscriga la Generalitat i el seu registre, i l'article 4 del Decret 156/2015, de 18 de setembre, del Consell, pel qual s'aprova el Reglament orgànic i funcional de la Conselleria de Sanitat Universal i Salut Pública.  
I, d'una altra part, José María Millán Salvador, director general de la Fundació per a la Investigació de l'Hospital Universitari i Politècnic la Fe de la Comunitat Valenciana-Institut d'Investigació Sanitària la Fe (d'ara endavant, IIS la Fe), amb domicili social a València, avinguda Fernando Abril Martorell, 106, Torre A, planta T, codi postal 46615, i proveït de CIF S22855322, segons acord adoptat pel patronat de la fundació en data 15 de març de 2016, segons consta en escriptura atorgada davant del notari del Col·legi de València Salvador Alborch Domínguez en data 17 de març de 2016, i en virtut de la representació delegada del patronat que, segons l'article 24 dels estatuts vigents de la fundació, ostenta el seu director general.  
Les parts es reconeixen plena capacitat per a subscriure la present pròrroga de l'Acord marc i, a l'efecte,  
  
  
  
EXPOSEN  
  
I. Que a València, i amb data 21 de setembre de 2012, l'actualment suprimida Agència Valenciana de Salut i l'IIS la Fe van signar «l'Acord marc de cooperació entre l'Agència Valenciana de Salut de la Conselleria de Sanitat i l'Institut d'Investigació Sanitària la Fe, Fundació per a la Investigació de l'Hospital Universitari i Politècnic la Fe de la Comunitat Valenciana». La Resolució de 23 de novembre de 2012, de la directora general del Secretariat del Consell i Relacions amb les Corts, de la Conselleria de Presidència, va disposar la publicació de l'esmentat acord que va quedar inscrit en el Registre de Convenis de la Generalitat amb el número 1041/2012.  
II. Que l'article 101 de la Llei 5/2013, de 23 de desembre, de Mesures Fiscals, de Gestió Administrativa i Financera, i d'Organització de la Generalitat, va disposar la supressió, amb data 31 de desembre de 2013, de l'organisme autònom de caràcter administratiu, Agència Valenciana de Salut, creat per la Llei 3/2003, de 6 de febrer, d'Ordenació Sanitària de la Comunitat Valenciana, indicant expressament que «Les funcions que l'ordenament jurídic atribueix a l'Agència seran assumides, des del dia 1 de gener de 2014, per la conselleria competent en matèria de sanitat, qui se subrogarà en la posició de l'Agència en tots els drets i obligacions que els corresponguen i en tots els seus procediments i relacions jurídiques amb tercers, de conformitat amb la normativa vigent», que el «canvi en la titularitat dels drets i obligacions a què es refereix l'apartat anterior no podrà ser entès com a causa de modificació o de resolució de les relacions jurídiques que mantinga l'entitat», i que «Tota menció a l'organisme autònom, Agència Valenciana de Salut que figure en l'ordenament jurídic, plans i programes haurà d'entendre's realitzada a la conselleria competent en matèria de sanitat [?] que podrà continuar utilitzant en la gestió i administració del sistema valencià de salut i en la prestació sanitària de la Comunitat Valenciana les marques comercials i el nom de l'Agència que en la seua condició d'organisme autònom se suprimeix».  
  
III. Que l'objecte de l'acord era «regular les relacions de col·laboració entre el Departament de Salut València-la Fe de l'Agència Valenciana de Salut i l'IIS la Fe» en les àrees de «La investigació biomèdica, assajos clínics i R+D+I que es duga a terme en el Departament», «el foment de l'intercanvi, nacional i internacional, de coneixements, encaminat a aconseguir la major rellevància científica i clínica del Departament», «l'activitat docent-formativa de grau, postgrau i formació especialitzada que es duga a terme en el Departament per a promoure la formació continuada del personal sanitari i investigador i el seu reciclatge».  
IV. Que les causes que van motivar l'Acord marc de col·laboració esmentat, incloent-hi tant el seu objecte, com l'àmbit de cooperació i els seus continguts, romanen completament vigents.  
V. Que la clàusula deu de l'esmentat Acord estableix una vigència del conveni de quatre anys, podent-se prorrogar pel mateix període per acord de les parts i que, amb anterioritat a la seua finalització, qualsevol de les parts podrà sol·licitar-ne la pròrroga.  
VI. Que en la reunió de la Comissió de Seguiment, prevista en la clàusula 8 de l'esmentat Acord, i feta el dia 28 de juliol de 2016, ambdues parts han expressat la seua satisfacció amb la col·laboració desenvolupada i han sol·licitat la pròrroga de l'esmentat Acord marc.  
VII. Que la Junta de Govern de la Fundació, en la seua reunió del 15 de setembre de 2016, ha aprovat la proposta de renovació de l'esmentat Acord Marc per unanimitat.  
  
En conseqüència, les parts acorden prorrogar l'esmentat Acord marc d'acord amb les següents:  
  
CLÀUSULES  
  
1. Amb efectes des del 21 de setembre de 2016 i fins al 20 de setembre de 2020, queda prorrogat «l'Acord marc de cooperació entre l'Agència Valenciana de Salut de la Conselleria de Sanitat i l'Institut d'Investigació Sanitària la Fe, Fundació per a la Investigació de l'Hospital Universitari i Politècnic la Fe de la Comunitat Valenciana», inscrit en el Registre de Convenis de la Generalitat amb el número 1041/2012.  
  
2. L'objecte, àrees de col·laboració i continguts d'aquesta pròrroga seran idèntics als de l'Acord prorrogat, salvant les referències a l'Agència Valenciana de Salut que, d'acord amb el que disposa la Llei 5/2013, de 23 de desembre, s'entendran fetes a la Conselleria amb competències en matèria de sanitat i investigació sanitària.  
  
3. L'aplicació i execució d'aquesta pròrroga, incloent-se a l'efecte tots els actes jurídics que pogueren dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, hauran de ser ateses amb els seus mitjans personals i materials.  
  
4. Les qüestions litigioses que puguen sorgir en la interpretació o incompliment de les obligacions que deriven de l'Acord Marc que per la present es prorroga, i que no hagen pogut ser dirimides per la Comissió de Seguiment creada a l'efecte, seran resoltes per la Jurisdicció Contenciosa Administrativa, d'acord amb la Llei 29/1998, de 13 de juliol, reguladora d'aquesta jurisdicció.  
  
I, en prova de conformitat amb tot el que s'ha dit abans, i prèvia lectura del document, les parts signen la present pròrroga de «l'Acord marc de cooperació entre l'Agència Valenciana de Salut de la Conselleria de Sanitat i l'Institut d'Investigació Sanitària la Fe, Fundació per a la Investigació de l'Hospital Universitari i Politècnic la Fe de la Comunitat Valenciana, de 21 de setembre de 2012», per duplicat exemplar i a un sol efecte, al lloc i en la data adés indicats.  
  
  
La consellera de Sanitat Universal i Salut Pública: Carmen Montón Giménez.  
El director general de la Fundació per a la Investigació de l'Hospital Universitari i Politècnic la Fe de la Comunitat Valenciana: José María Millán Salvador.